Rapport fra utenlandspraksis på St. Dominic’s International School i Portugal 5.-23. mars 2007
Trinn: 4 (8-9-åringer)
Veileder: Melissa Newton
Generell del
Først og fremst vil jeg anbefale dem som skal på utenlandspraksis neste gang å reise sammen. På flyplassen stod det taxier på rad og rekke og det var ikke godt å skille useriøse fra seriøse. Jeg havnet alene i en useriøs taxi og hadde en svært ubehagelig opplevelse. Heldigvis var jeg ikke langt fra de andre og leiligheten jeg skulle til, så jeg ringte en av de andre (til 9 kr minuttet) og holdt linjen helt til jeg kom dit jeg skulle. Det endte med at jeg betalte 15 euro for mye for turen, noe jeg synes er greit med tanke på alternativet.
Når det gjelder bosted, ordnet vi dette selv. Vi leide en svært fin leilighet i Carcavelos. Den hadde tre soverom med totalt fem senger, to bad, stue og kjøkken. Veldig romslig. Hun som leide ut heter Leonor og kan kontaktes på leos@netcabo.pt. Mannen hennes er norsk, noe som er fint for å unngå misforståelser.

Carcavelos ligger fem minutter med taxi unna skolen. Det er greiest å ta taxi når man er fire stykker. Det koster ikke mer enn 4 euro til og 8 euro tilbake (ettermiddagstakst). Taxiene står i en fin, lang kø ved togstasjonen, under fem minutter å gå fra leiligheten. Jeg vet at noen som har hatt praksis på St. Dominic’s før oss, bodde i Estoril. Det er ganske langt unna skolen. Jeg vil anbefale å søke etter leilighet i Carcavelos eller San Domingo de Rana-området.
I forkant av praksisen var det bare to av oss som hadde hatt kontakt med veilederne våre. Jeg var svært spent på hva som møtte meg og hvor mye jeg fikk gjøre i klassen. Vi hadde på forhånd hørt at norske studenter tidligere hadde hatt ganske forskjellige roller i sine praksisklasser. Siden det kun er et krav om å ha tre uker praksis, hadde vi på forhånd fremmet forslag for rektor for Junior School, Steven Thompson, om å spre femten arbeidsdager på fire uker, tre uker med jobbing hver dag eller fire fulle uker. Han mailet oss svar om at tre uker passet bra.
Første dagen vi kom til St. Dominic’s hadde vi et kort møte med Mr. Thompson, før vi ble vist rundt på skolen og sendt inn til hver vår klasse. Jeg fikk møte klassen, 4N, og mentoren min, Melissa ”Mel” Newton, for første gang. Hun hadde forberedt klassen på at jeg skulle komme og både hun og elevene tok meg godt imot. Denne dagen fikk jeg sitte og observere. Jeg var litt usikker på skolekulturen og Mels ønsker og stilte spørsmål om hva jeg kunne gjøre som observatør og ikke. Mel ga meg tydelig signal om at hun ikke hadde noe imot at jeg noterte mens hun underviste. Det var også helt i orden at jeg gikk rundt og snakket med elevene og tittet i bøker og skuffer. På slutten av dagen satte hun seg ned med meg og ville høre hva jeg syntes og hvilke forventninger jeg hadde til de kommende ukene.

Mel ville at jeg skulle lære meg alle navnene innen andre dag av praksis og jobbe med grupper på 4-5 elever allerede tredje dag. Andre uken ville hun at jeg skulle ha noen timer med hele klassen og lage mitt eget opplegg. Hun gav meg full tilgang til sine ressurser, lånte meg curriculum (læreplan), en pedagogisk veiledning og en midlertidig fremgangsplan for denne ”term”. Det er tre ”terms” i løpet av et skoleår og det er to eller tre ”units” i en ”term”. Tredje og siste uken ville hun at jeg skulle ha fullt ansvar i alle timene som foregikk i klasserommet. Jeg ble en smule nervøs av alt dette, men bestemte meg for å ta utfordringen.
Fagene elevene hadde med klassestyrer var Literacy (lesing og skriving), Maths og Unit of Inquiry. Andre fag, som Portuguese, PE (gym), Music, Library og IT var det faglærere som hadde. 

Unit of Inquiry-faget er svært omfattende og mitt inntrykk er at det som et avansert o-fag. Unit gjennomsyrer alle andre fag. Min klasse hadde Peace and conflict som tema for Unit de ukene jeg var der. De hadde allerede hatt temaet i tre uker før jeg kom. Deres hovedfokus var ”people always have the opportunity of solving conflict peacefully”. Måten dette gikk igjen i andre fag var ved å lære om f. eks. brev og protestplakater i Literacy, matteproblemer med flere enn en løsning i Maths, synge fredssanger i Music. På denne måten ble elevene gjort oppmerksomme på sammenhengen mellom fag. Det fikk dem til å tenke. Jeg var mektig imponert.
Skolekulturen var overraskende positiv. Overalt møtte vi lærere som hilste og inviterte oss til å være med i timene deres hvis vi ønsket å se forskjellige typer undervisning. I pausene var det aldri noe problem å komme inn i en samtale. Stemningen var svært inkluderende.
Hoveddel

Det jeg var mest spent på i forkant var synet på disiplin. Jeg fryktet for stor fokus på ytre motivasjon og straff- og belønningssystemer jeg ikke kunne føle meg enig i. Jeg vet ennå ikke helt hva jeg synes om dette, men har reflektert en del over respekten elevene hadde for lærerne. Mange av elevene ved skolen har vært inne i dette systemet siden de var 2-3-4 år. Nursery (barnehage) har lokaler ved skolen og barna lærer allerede der å kalle de voksne Miss og Mr. Deretter begynner de i Kindergarden (førskole, barnehage med et visst pedagogisk innhold). Her opprettholdes denne holdningen til voksne. Jeg tror ikke det er å så galt å lære dem dette. De voksne var tydelige ledere, men respekterte elevene. 
Når dette er sagt, må jeg også føye til at vi fire som var i Portugal i år opplevde svært forskjellige lærere. Veilederen min fortalte meg at man finner veldig forskjellige lærertyper, pedagogisk praksis og holdninger til elever fra klasserom til klasserom.

Noe jeg reagerte på, var bruken av gjensitting (detention). Hvis en elev ikke hadde gjort leksene tilstrekkelig, måtte han/hun sitte inne i friminuttet og gjøre arbeidet bedre. Detention ble også brukt hvis noen oppførte seg dårlig. Da kunne eleven bli bedt om å skrive hva han/hun hadde gjort og hvorfor det ikke var akseptert. Jeg så at dette til en viss grad fungerte bra i klassen min, men det har nok mer med læreren deres å gjøre, fremfor idéen om gjensitting.
Noe som faktisk fungerte veldig bra var bruken av Golden Points. Det innebar at læreren ga poeng hvis hun så en elev som gjorde noe bra, uten å gjøre det på oppfordring eller for å få poeng. Hun kunne for eksempel si høyt i timen: ”NN, jeg ser at du sitter fokusert og jobber selv om andre rundt deg bråker og prøver å forstyrre deg. Gå og gi deg selv et Golden Point.” Da gikk eleven til en liten tavle og satte en prikk ved navnet sitt. Med jevne mellomrom gikk de gjennom listen over poeng og ga diplom til elever som hadde utmerket seg, både med mange poeng og med positiv utviking.
En del av filosofien ved skolen er at elevene ikke skal bruke lærebøker. Siden hele skolestrukturen er tematisk lagt opp, forstår jeg at det ville vært komplisert å lage lærebøker til denne undervisningsformen. Lærerne måtte altså være kreative og, i større grad enn hva vi er vant til i Norge, bygge opp sin egen ”bank” av ressurser. I begynnelsen tenkte jeg at det virket som en uoverkommelig stor jobb for læreren. Dette synet endret seg litt da jeg fikk vite at lærerne var spesialister på sitt år. Min veileder var kun lærer for 4. trinn og fikk en ny klasse hvert år. Hun hadde altså gjennomført dette året to ganger før, like lenge som hun hadde jobbet der.

Dette har utelukkende vært en positiv opplevelse for meg. Jeg har fått undervise mer enn jeg hadde håpet på og fått akkurat passe mengde veiledning i forhold til hva jeg trengte. Dette har mye å gjøre med at jeg kommuniserte godt med veilederen min. Hun var veldig klar på hva hun ventet av meg og hadde satt seg inn i hva som var HiSTs krav til oss i utenlandspraksis. Hun fortalte meg at hun ble ferdigutdannet i 2004, så hun hadde friskt i minnet hvordan det var å være ute i praksis. Derfor ville hun tilrettelegge så mye som mulig for meg og gi meg muligheter hun selv hadde savnet fra sin utdanning.
Sammen satte vi opp en alternativ didaktisk modell som både hun og jeg forstod og følte oss fortrolige med. Med denne som utgangspunkt laget jeg planleggingsdokument til hver økt eller hvert tema jeg skulle ha med klassen. Dette synes jeg fungerte godt. Jeg fikk innspill og hjelp i forkant av timene og ”feedback”-dokumenter fra henne med konstruktive tilbakemeldinger. Jeg ble også positivt overrasket over at hun var opptatt av å fortelle meg hva som var bra med timene mine.
Pedagogikken og den pedagogiske organiseringen ved skolen var svært annerledes enn hva jeg er vant med fra praksis i Norge. De hadde en læreplan som het ”Primary Year’s Programme” (PYP). Med denne fulgte også en tykk blekke som het ”How to make the PYP happen”. Denne inneholdt detaljerte forslag til opplegg og gjennomføring. Likevel var det få lærere som fulgte denne slavisk. Jeg fikk høre at den var veldig fin å ha som nyutdannet lærer, men at de aller fleste etter hvert fant sin egen måte å gjøre det på. 

Noe annet som imponerte meg var den pedagogiske oppfølgingen lærerne fikk. Hver uke var lærerne og assistentene fra hvert trinn på møte med pedagogisk ansvarlig, Amanda. Hennes jobb var rett og slett å veilede lærerne og sammen med dem å utvikle Unit of Inquiry. Jeg fikk beskjed om at jeg ikke trengte å være tilstede på disse møtene siden de handlet om ting som skulle skje flere uker frem i tid og ikke var relevante for akkurat det jeg skulle undervise i. Jeg ville, og fikk, likevel være med for å lære mer om pedagogikken og organiseringen.
Sluttevaluering 
Mitt faglige utbytte av dette oppholdet gikk over all forventing. Jeg har fått med meg mye ballast som jeg kan bruke i mitt lærervirke. Dette fordi jeg fikk mange utfordringer og fikk undervise mye. Dessverre er det ikke alle som har opplevd å få ”prøve seg” like mye som jeg fikk. Kanskje HiST kan prøve å formidle dette tydeligere overfor praksisstedene?

Før vi søkte på dette oppholdet fikk beskjed om at det skulle være mulig å kombinere et hvilket som helst fag på HiST med utenlandspraksis. Det har imidlertid vært litt vanskelig å finne et tema som passer for prosjektoppgaven jeg skal skrive på Norsk2, som jeg tar dette semesteret. 
Jeg vet, både gjennom å ha lest rapporter fra tidligere år og etter samtaler med veilederen min, at det har vært en del problemer med informasjon og kommunikasjon mellom HiST og St. Dominic’s. Jeg opplevde at dette er blitt forbedret og er svært takknemlig for at studentene som har hatt opphold på St. Dominic’s er kommet med konstruktive tilbakemeldinger. På grunn av dette håper jeg HiST fortsetter samarbeidet med St. Dominic’s, slik at flere kan få en like positiv opplevelse som det jeg hadde. 
Det eneste jeg har å utsette på St. Dominic’s er at ikke alle veilederne hadde lest informasjonsskrivet fra HiST. Dette innebar at de ikke visste hva de skulle forvente av oss. Her går det kanskje an at HiST presiserer overfor Mr. Thompson at han ikke bare sender skrivet per mail til veilederne, men forsikrer seg om at de har lest det.

Jeg vil i høyeste grad anbefale utenlandspraksis til studenter ved HiST Rotvoll. Det har vært den mest interessante, utfordrende og lærerike praksisperioden jeg har hatt. Jeg er blitt mye mer sikker på meg selv i lærerrollen. Nå føler jeg meg som en lærer.
Takk for at jeg fikk muligheten til å oppleve dette!

Henriette Høilund
